ORDE do 6 de xullo de 2005 pola que se fai pública a ampliación do importe existente para a concesión das axudas para a creación, renovación, modernización e innovación tecnolóxica das empresas de manipulación, transformación, conservación, tratamento e comercialización dos produtos da pesca, o marisqueo e a acuicultura, convocadas pola Orde do 7 de decembro de 2004.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 08/07/2005

A Orde do 7 de decembro de 2004 pola que se particulariza para o exercicio 2005 o procedemento de concesión de axudas para a creación, renovación, modernización e innovación tecnolóxica das empresas de manipulación, transformación, conservación, tratamento e comercialización dos produtos da pesca, o marisqueo e a acuicultura ( DOG nº 252, do 29 de decembro de 2004 ), modificada pola Orde do 30 de xuño de 2005, establece no seu artigo 1º o importe da contía máxima das axudas que ao abeiro da mesma poderán ser concedidas ós seus solicitantes.
Unha vez revisado os expedientes presentados ao amparo da devandita orde, comprobouse que o importe total solicitado destas axudas superaba con creces a existencia de crédito, o que faría imposible atender a demanda da maior parte das solicitudes presentadas.
Non obstante e como consecuencia de que con posterioridade á publicación da orde, foron aprobadas unha ampliación dos límites de compromisos plurianuais e unha ampliación de crédito, o importe inicialmente dotado pode ser incrementado notablemente.
Como consecuencia deste feito vense observando que a decisión empresarial neste intres é claramente emprendedora e polo tanto sería desexable atender o maior número posible de expedientes solicitados.
Tendo en conta o indicado na Orde do 30 de xuño de 2005 pola que se modifica a Orde do 7 de decembro de 2004, os importes poderán ser ampliados en función das dispoñibilidades orzamentarias sen que iso dea lugar á apertura dun novo prazo de presentación de solicitudes.
Considerando todo o dito anteriormente é polo que cómpre ampliar o importe da contía máxima das axudas que poderán ser concedidas ó abeiro da referida Orde do 7 de decembro de 2004 coa finalidade de achegar as mesmas ao maior número de beneficiarios posible.
Por todo o exposto e no uso das facultades que me foron conferidas
DISPOÑO:
Artigo único.
Primeiro. Amplíase o importe da contía máxima das axudas que se van conceder ao abeiro da Orde do 7 de decembro de 2004 ( DOG nº 252, do 29 de decembro de 2004 ) na forma seguinte:
a) Para o exercicio orzamentario 2005 ampliarase o importe na cantidade de 5.385.848,50 A euros con cargo á aplicación orzamentaria 12.03.721V 770.0 que figura dotada nos Orzamentos xerais da Comunidade Autónoma de Galicia para 2005.
b) Para expedientes de gasto que sexan executados en varias anualidades, sempre que exista crédito para a primeira anualidade e que se cumplan os requisitos do artigo 58 do Decreto lexislativo 1/1999, do 7 de outubro, polo que se aproba o texto refundido da Lei de réxime financieiro e orzamentario de Galicia, para as anualidades no ano 2006 ampliarase o importe na cantidade de 17.778.000 A. A aplicación orzamentaria correspondente será a 12.03.721V.770.0.
Segundo. A presente modificación non afecta ao prazo establecido na referida orde para a presentación de solicitudes.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de xullo de 2005.
Enrique César López Veiga
Conselleiro de Pesca e Asuntos Marítimos
CONSELLERÍA DE XUSTIZA, INTERIOR E ADMINISTRACIÓN
LOCAL